Faustas Latėnas

**Faustas Latėnas** (1956 m. gegužės 16 d. Dusetose – 2020 m. lapkričio 3 d. Vilniuje) – Lietuvos kompozitorius, kultūros veikėjas.

## Biografija
Zarasuose mokėsi M. Melnikaitės vidurinėje ir muzikos mokyklose. Baigęs aštuonias klases įstojo į Kauno J. Gruodžio muzikos technikumą, kurį baigė 1975 m. 1980 m. baigė Lietuvos valstybinės konservatorijos kompozicijos specialybę.

1979–1990 m. dirbo muzikinės dalies vedėju Vilniaus „Lėlės“ teatre, 1990–1991 m. – šio teatro direktorius. 1991–1995 m. Vilniaus mažojo teatro muzikinės dalies vedėjas. 1995–1996 m. Lietuvos valstybinio akademinio dramos teatro direktorius. 1996 m. paskirtas Lietuvos Respublikos kultūros viceministru. 1997–1999 m. Lietuvos Respublikos Vyriausybės valstybės konsultantas kultūros klausimais, 1999–2005 m. – Ministro Pirmininko konsultantas kultūros klausimais. 1999 m. laimėjo konkursą į Lietuvos nacionalinio dramos teatro generalinio direktoriaus pareigas. 2000–2005 m. Valstybinio Vilniaus mažojo teatro vadovas. 2005 m. antrą kartą tapo Lietuvos Respublikos kultūros viceministru. Nuo 2006 m. Lietuvos Respublikos Vyriausybės Ministro Pirmininko patarėjas. 2011–2012 m. Lietuvos Respublikos ambasados Rusijos Federacijoje kultūros atašė.

Parašė muziką kino filmams „Mano mažytė žmona“ (1984 m., rež. Raimundas Banionis), „Šešiolikmečiai“ (1987 m., rež. Raimundas Banionis), „Parodų rūmai“ (1987 m., rež. Marijonas Giedrys, Andrius Šiuša), „Neatmenu tavo veido“ (1988 m., rež. Raimundas Banionis), „Vaikai iš "Amerikos" viešbučio“ (1990 m., rež. Raimundas Banionis), „Išakėtas krantas“ (1992 m., rež. Tomas Donėla), „Džiazas“ (1992 m., rež. Raimundas Banionis), "Mediniai laiptai (1993 m., rež. Vidas Rašinskas), „Ir jis pasakė jums sudie“ (1993 m., rež. Andrius Šiuša), „Prokurorai“ (2002 m., rež. Raimundas Banionis, Alvydas Šlepikas), „Garbės kuopa“ (2007 m., rež. Raimundas Banionis), dokumentiniam filmui „Lietuvos Respublikos Prezidentai: Algirdas Mykolas Brazauskas. Prezidentavimo metai“ (1998 m., rež. Rimtautas Šilinis).

Žmona Ramutė Rachlevičiūtė – Vilniaus dailės akademijos dėstytoja, vaikai – Norvyda, Elžbieta (aktorė) ir Kristupas. Brolis Algirdas Latėnas – aktorius, režisierius.

## Pasiekimai ir apdovanojimai
Daugelio Lietuvos ir tarptautinių konkursų bei festivalių laureatas už originalią muziką ir muziką dramos spektakliams:
* 1981 m. XXVI Lietuvos teatro meno festivalio diplomas už muziką spektakliui „Kvadratas“
* 1983–1984 m. Respublikinės jaunųjų teatro menininkų darbų apžiūros laureatas
* 1984 m. Pabaltijo teatrų pavasario festivalio (Vilnius) diplomas už muziką spektakliui „Ilga kaip šimtmečiai diena“
* 1986 m. VII Pabaltijo respublikų ir Baltarusijos lėlių teatrų festivalio (Ryga) diplomas už muziką spektakliams „Lakštingala“ ir „Stebuklinga motina – elnė“
* 1987 m. Pabaltijo teatrų pavasario festivalio (Minskas) diplomas už muziką spektakliui „Dėdė Vania“
* 1989 m. Lietuvos teatro sąjungos diplomas už muziką 1987–1988 m. sezono dramos spektakliams
* 1989 m. Baltijos teatrų pavasario festivalio (Vilnius) diplomas už muziką spektakliui „Čia nebus mirties“
* 1990 m. Lietuvos teatro sąjungos premija už geriausius 1989–1990 m. sezono darbus
* 1995 m. „Kristoforo“ prizas už muziką spektakliui „Nusišypsok mums, Viešpatie“
* 1987 m. J. Švedo premiją ir III laipsnio diplomas už pjesę liaudies instrumentų ansambliui „Lietus“
* 1994 m. tarptautinio Vitoldo Lutoslavskio vardo konkurso (Švedija) garbės diplomas už 4 preliudus

## Išnašos